Temeljem točke IV. stavka 9. Provedbenog plana unaprjeđenja zaštite od požara za područje Osječko-baranjske županije za 2016. godinu ("Županijski glasnik" broj 15/15.), Župan Osječko-baranjske županije objavljuje

J A V N I   P O Z I V 

za sufinanciranje opremanja dobrovoljnih vatrogasnih društava
 iz sredstava Proračuna Osječko-baranjske županije u 2016. godini

I.
Predmet javnog poziva

Predmet ovoga Javnoga poziva je prikupljanje prijava za sufinanciranje opremanja dobrovoljnih vatrogasnih društava s područja Osječko-baranjske županije iz sredstava Proračuna Osječko-baranjske županije za 2016. godinu.

Temeljem ovoga Javnog poziva sufinancirat će se projekti nabave i servisiranja osobne i skupne zaštitne opreme (vatrogasna odjela, kacige, čizme i rukavice za gašenje požara otvorenog prostora ili požara objekta, zaštitni opasači i slična vatrogasna oprema) i nabava i servisiranje ostale vatrogasne opreme (cijevi, mlaznica, crpki, agregata, svjetiljki i slična vatrogasna oprema) u svrhu povećanja operativnosti i zaštite dobrovoljnih vatrogasaca  tijekom obavljanja vatrogasne djelatnosti.

II.
Opći uvjeti

Prijavu za sufinanciranje opremanja dobrovoljnih vatrogasnih društava mogu podnijeti dobrovoljna vatrogasna društva s područja Osječko-baranjske županije.
Pravo na podnošenje prijave iz prethodnog stavka imaju ona dobrovoljna vatrogasna društva kojima su jedinice lokalne samouprave osigurale sufinanciranje namjene za koju podnose prijavu i koja su dostavila potrebna izviješća o pravdanju ranije odobrenih sredstava bez obzira na njihovu namjenu
III.
Kriterij za vrednovanje

Temeljni kriterij za odobravanje potpore za sufinanciranje opremanja dobrovoljnih vatrogasnih društava je stanje utvrđeno Procjenom ugroženosti od požara i tehnoloških eksplozija Osječko-baranjske županije i usmjerenja utvrđena Planom zaštite od požara za područje Osječko-baranjske županije.

U postupku odobravanja potpora ocjenjuje se i značaj podnesene prijave za funkcioniranje dobrovoljnog vatrogastva na području jedinice lokalne samouprave na kojem je sjedište dobrovoljnog vatrogasnog društva koje podnosi prijavu.

IV.
Financijska sredstva

Za sufinanciranje opremanja dobrovoljnih vatrogasnih društava koja su predmet ovoga Javnoga poziva raspoloživa su sredstva u iznosu do 180.000,00 kuna, a iznos potpore  je od 3.000,00 do 10.000,00 kuna što je ujedno i najveći mogući iznos potpore.
V.
Podnošenje prijave

Ovaj poziv se objavljuje na internetskoj stranici Županije: www.obz.hr .

Prijave pripremljene u skladu s ovim Javnim pozivom dostavljaju se poštom ili osobno na adresu:

Osječko-baranjska županija, Upravni odjel za poljoprivredu i ruralni razvoj, Trg Ante Starčevića 1/II, 31000 Osijek uz naznaku; "Prijava na Javni poziv za sufinanciranje opremanja dobrovoljnih vatrogasnih društava".

Prijave se mogu podnijeti u razdoblju od 3. do 31. listopada  2016. godine.
Prijave se podnose na propisanom obrascu koji moraju biti ispunjeni elektronički. Obrasci se preuzimaju na internetskoj stranici Osječko-baranjske županije www.obz.hr . Popunjene obrasce treba dostaviti i na mail adresu: vatrogastvo@obz.hr.

Sve nepotpune prijave i nepravovremene prijave kao i prijave koje nisu dostavljene na propisanom obrascu odnosno prijave podnesene protivno uvjetima  iz ovoga Javnog  poziva neće biti razmatrane.

VI.
Dokumentacija

Uz popunjeni obrazac prijave potrebno je priložiti:

· dokazi o registraciji udruga (izvodi iz registra udruga i registra neprofitnih organizacija)

· godišnje izvješće o radu i financijskom poslovanju dobrovoljnog vatrogasnog društva u prethodnom razdoblju,

· detaljni opis programa koji se predlaže za sufinanciranje sredstvima iz Županijskog proračuna s financijskim planom koji se popunjava na zadanom obrascu,

· dokaz o osiguranju sredstava u proračunu jedinice lokalne samouprave za namjenu za koju se traži sufinanciranje prema ovom Javnom pozivu

· ponudu/predračun za nabavku opreme,
· izjavu da nemaju dugovanja prema Proračunu Osječko-baranjske županije, te da su opravdali ranije odobrena sredstva.

VII.
Odlučivanje o prijavi
Nakon razmatranja i vrednovanja svih podnesenih prijava koje ispunjavaju potrebne uvjete ovoga Javnoga poziva, Povjerenstvo za odobravanje potpora u vatrogastvu pripremit će prijedlog plan rasporeda sredstava. Akt o odobrenju sredstava donijet će Župan na temelju prethodno navedenog prijedloga Povjerenstva.

Plan rasporeda sredstava bit će objavljen na internetskim stranicama Županije.

O rasporedu sredstava obavještavaju se svi podnositelji prijava pisanom obaviješću.

